text: Se billederne: Hundreder af betjente øver i gaderne
  26 oktober 2017 kl. 10.50
  Hundredevis af kampklædte betjente larmer i gaderne i Christiansfeld og Haderslev.
  Våben, kampklædte betjente og mandskabsvogne. 
  Det så voldsomt ud, da politiet torsdag formiddag rykkede ud i gaderne i Christiansfeld og Haderslev. 
  Begge byer lægger i dag asfalt til en kæmpe politiøvelse, hvor hundredevis af betjente i kampuniformer træner for at være klar ved eventuelle større uroligheder i fremtiden.
  Ved Christiansfeld Skole blev betjente sat ind mod bevæbnede gerningsmænd, og i Haderslev er der indsats mod voldelige fodboldfans og voldsomme demonstranter.
  Der er tale om en fælles øvelse for politikredsene i Jylland og på Fyn.
  Øvelsen gentages om en måneds tid, torsdag den 23. november. Øvelsen finder sted fra klokken 09.00-15.00 begge dage.
  Her foregår øvelsen
  En demonstration i Haderslev, der bevæger sig fra Nørregade – lige ud ad Torvet – til venstre ad Sønderbro – lige ud ad Aabenraavej – til højre ad Grønningen – til venstre ad Vilstrupvej – til venstre ad Kløvervej – til højre ad Solsikkevej for at slutte på redningsberedskabets område. På ruten vil politiet følge demonstrationen tæt og lægge en dæmper på voldelige gemytter.Området omkring Sydbank Park i Haderslev, Gymnasiestien og Louisevej, hvor en fodboldkamp kræver politiets og brandvæsenets opmærksomhed.Området omkring Christiansfeld Skole, Lindegade 11, i Christiansfeld, hvor politiet bliver sat ind mod bevæbnede gerningsmænd.
  
  